Kabelkarretjie-ongeluk in Italië eis 8Stresa-kabelkarretjie (Foto: BKP, eie werk via Wikimedia Commons) Agt mense is Sondag dood en twee ernstig beseer ná ŉ kabelkarretjie grond toe geval het op ŉ berg in die noorde van Italië. Die ongeluk het by die vakansiedorp Stresa plaasgevind, aan die oewer van Maggiore-meer in die Piedmont-streek. “Die voorlopige syfers is agt dood en twee beseer,” het Walter Milan, woordvoerder van die nooddienste, gesê. Die twee beseerde persone is na ŉ pediatriese hospitaal in Turyn geneem. Foto’s van die branddienste wys wrakstukke van die kajuit in ŉ bebosde gebied waar ŉ steil helling toegang baie moeilik maak. Die gewilde 20 minuut lange kabelkarretjierit verbind Stresa met die 1 500 m piek van Mottarone – wat ŉ besonderse uitsig oor die Alpe bied. Die ongeluk, wat sowat 300 m van die piek plaasgevind het, is vermoedelik veroorsaak weens ŉ gebreekte kabel, het die Ansa-nuusagentskap gesê. Elf mense was in die karretjie wat geval het.